**- NACRT -**

Na temelju članka 46. Zakona o visokom obrazovanju i znanstvenoj djelatnosti („Narodne novine“ br. 119/22), članka 42. Kolektivnog ugovora za znanost i visoko obrazovanje („Narodne novine“ br 9/19) te članka 51. Statuta Akademije likovnih umjetnosti, Akademijsko vijeće na svojoj \_sjednici u ak.god. 2023/2024 održanoj \_\_\_\_\_\_\_\_ donosi

**PRAVILNIK**

**O KORIŠTENJU SLOBODNE STUDIJSKE GODINE (SABBATICAL)**

**Članak 1.**

Ovim Pravilnikom o korištenju slobodne studijske godine (dalje u tekstu: Pravilnik) uređuju se uvjeti u svezi sa stjecanjem prava, obveza te načina korištenja slobodne studijske godine zaposlenika na Akademiji likovnih umjetnosti Sveučilišta u Zagrebu (dalje u tekstu: Akademija).

**Članak 2.**

Izrazi u ovom Pravilniku koji imaju rodno značenje, bez obzira na to koriste li se u muškom ili ženskom rodu, odnose se jednako na muški i ženski rod.

**Članak 3.**

Akademijsko vijeće može odobriti osobi zaposlenoj na umjetničko-nastavnom ili znanstveno-nastavnom radnom mjestu plaćenu slobodnu studijsku godinu (*sabbatical*) radi:

- umjetničkog, znanstvenog i stručnog rada

- umjetničkog, znanstvenog i stručnog usavršavanja u trajanju od najmanje 6 mjeseci

- pripremu izložbe, pisanje knjiga, udžbenika, monografija.

Pravo iz stavka 1. ovoga članka, zaposlenici imaju pravo koristiti jednom u svakih sedam godina i to nakon šest godina efektivnog rada na Akademiji i to na umjetničko-nastavnom ili znanstveno-nastavnom radnom mjestu.

Efektivnim radom u smislu stavka 2. ovoga članka smatra se redovito ispunjavanje obveza iz ugovora o radu zaposlenika, te se u isti ne uračunavanju razdoblja u kojima zaposlenik iz opravdanih razloga nije ispunjavao svoje obveze iz ugovora o radu dulje od 3 mjeseca (bolovanje, rodiljni odnosno roditeljski dopust, obavljanje javne službe ili dužnosti, neplaćeni dopust te drugi opravdani slučajevi kada zaposlenik dulje od 3 mjeseca ne ispunjava svoje obveze iz ugovora o radu).

Korištenje slobodne studijske godine može se odobriti nastavniku najkasnije pet (drugi prijedlog: tri) godina prije zakonom propisanog roka za odlazak u mirovinu.

**Članak 4.**

Korištenje slobodne studijske godine počinje početkom akademske godine i traje do njenog kraja.

**Članak 5.**

Za vrijeme korištenja prava na slobodnu studijsku godinu, zaposlenik ima pravo na naknadu plaće u visini prosječne plaće isplaćene iz sredstava državnog proračuna u prethodna tri mjeseca i nema pravo na naknadu troškova prijevoza.

**Članak 6.**

Tijekom odobrene slobodne studijske godine nastavnik ne sudjeluje u nastavi, nije obvezan nazočiti sjednicama Akademijskog vijeća, sastancima odsjeka niti u radu radnih skupina, povjerenstava i sl.

Akademijsko vijeće može imenovati nastavnika kojem je odobreno korištenje slobodne studijske godine - uz njegovu suglasnost - u privremena povjerenstva (npr. u postupcima izbora na radna mjesta ili viša radna mjesta).

**Članak 7.**

Zahtjev za korištenje slobodne studijske godine podnosi se Akademijskom vijeću najkasnije do kraja ožujka akademske godine koja prethodi godini korištenja slobodne studijske godine.

Zahtjev iz stavka 1. ovog članka obavezno sadrži detaljno pisano obrazloženje planiranih aktivnosti tijekom slobodne studijske godine, te potvrde institucija ili organizacija o planiranoj aktivnosti (umjetničko, stručno ili znanstveno istraživanje, produkcija djela, izložba, objava knjige, pohađanje stručnog usavršavanja i slično).

Uz zahtjev se prilaže suglasnost odsjeka (u vidu izdvojenog zaključka sa sastanka odsjeka) te potpisane izjave nastavnika zaposlenih na Akademiji koji su voljni mijenjati nastavnika koji upućuje zahtjev kako bi se nastava i druge obveze nesmetano održavale tijekom njegove odsutnosti.

**Članak 8.**

Slobodnu studijsku godinu može istodobno koristiti samo jedan nastavnik pojedinog odsjeka te najviše sedam nastavnika Akademije.

Iznimno od stavka 1. ovog članka, u posebno opravdanim slučajevima, određenim ovim Pravilnikom, slobodnu studijsku godinu može koristiti najviše dva nastavnika pojedinog odsjeka.

U slučaju da više od jednog nastavnika pojedinog odsjeka planira podnijeti zahtjev za korištenjem slobodne studijske godine, odsjek će se pri donošenju odluke o tome molbu kojeg nastavnika će podržati rukovoditi slijedećim kriterijima:

- da li je nastavnik već koristio pravo na slobodnu studijsku godinu i ako da - prije koliko vremena

- da li je nastavnik bio na nekoj čelnoj dužnosti u proteklih šest godina (dekan ili prodekan)

- da li je sudjelovao u nekom projektu od većeg značaja za Akademiju u proteklih šest godina, a koji je iziskivao povećani angažman dotičnog

- da se radi o nastavniku koji redovito ispunjava svoje nastavne kao i ostale obveze

- prednost će se dati većim i zahtjevnijim umjetničkim, stručnim ili znanstvenim aktivnostima (projektima /istraživanjima /izložbama i slično).

Ukoliko se na odsjeku ne može donijeti odluka o tome molbu kojeg nastavnika podržava, odluka se prepušta Akademijskom vijeću koje će odlučiti primjenom istih kriterija iz ovog članka.

**Članak 9.**

U roku od 30 dana od isteka slobodne studijske godine, nastavnik je dužan podnijeti Akademijskom vijeću razrađeno pisano izvješće o svojem radu i rezultatima koje je postigao tijekom slobodne studijske godine. Rezultati rada postignuti tijekom slobodne studijske godine ne smiju uvelike odudarati od planiranih aktivnosti.

Nastavnik koji ne podnese izvješće o slobodnoj studijskoj godini na način opisan u prvom stavku ovog članka ne može ostvariti pravo na ponovno korištenje slobodne studijske godine.

**Članak 10.**

Ovaj Pravilnik stupa na snagu osmoga dana od dana objave na oglasnoj ploči, a objavljuje se i na službenoj web-stranici Akademije.

**Članak 11.**

Stupanjem na snagu ovog Pravilnika prestaje važiti Pravilnik o slobodnoj studijskoj godini od 25. studenog 1997. godine Broj: 01-54/1-1998 te Pravilnik o izmjenama i dopunama Pravilnika o slobodnoj studijskoj godini KLASA: 003-05/14-01/7, URBROJ: 251-7-7-01/2-14-1 od 30. rujna 2014. godine.

|  |  |
| --- | --- |
|  | DEKAN  Prof.art. Alen Novoselec |

KLASA:

URBROJ:

U Zagrebu, \_\_\_\_\_2024. godine

Ovaj Pravilnik oglašen je na oglasnoj ploči dana \_\_\_\_\_\_\_\_\_\_te je stupio na snagu dana \_\_\_\_\_\_\_\_\_\_\_\_ 2024. godine.